Tselapedi o ile a roma batho Bloodriver ga boMmagauta tadi e amuša tatšana. Ba mmona bagwera le meloko ba mo duma. Le yena a ikwa gore ke motho gare ga batho. A tlogela baeng ka gabo gore ba šale ba bolela le batswadi ba gagwe. Yena a leba Madiba Park ka ga Tholana. A mo kgantšhetša ka tše a nago le tšona. O rile a sa iketlile, sellathekeng sa gagwe sa galagala, ka gabo ba mmitša ka potlako. Ge a fihla a hwetša di akile kota. Phaka o be a bela a bile a fufula ge a ekwa barongwa ba kgopela sego sa meetse. Mmagauta o rile go dula fase Phaka a re: "Wena Mmagauta, ke bohlola mang bjo o bo dirago Ke kae mo o kilego wa bona magadi a etšwa gabedi e le go nyala motho o tee" "Papa, gape nna Puledi ke mo hladile." "Le ge o mo hladile dikgomo tša magadi ga se tša boela. Rakgadiago o di ganne o re wena o sa le ngwetši ya gagwe. Tseba gore nna dikgomo tša Tselapedi nka se di amogele. Badimo ba ka nkemela ka maoto.?